# SREDIŠNJI DRŽAVNI URED ZA ŠPORT

# NACRT PRIJEDLOGA PRAVILNIKA

# O INFORMACIJSKOM SUSTAVU U SPORTU

# \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# Zagreb, studeni 2018.

## OPĆE ODREDBE

### Članak 1.

(1) Ovim Pravilnikom propisuje se osnivanje, ustroj i ovlasti Informacijskog sustava u sportu te vrste, sadržaj i oblik podataka koji se u njemu prikupljaju, a koji ustrojava središnje tijelo državne uprave nadležno za poslove sporta.

(2) Informacijski sustav u sportu osobito prikuplja i ažurira informacije o aktivnostima osoba koje obavljaju sportske djelatnosti, utrošku sredstava namijenjenih programu provedbe Nacionalnog programa sporta, sustavu natjecanja, stručnom kadru u sportu, planiranju, izgradnji i održavanju sportskih građevina, djeci sportašima, kategoriziranim sportašima i rekreativnim aktivnostima građana.

(3) Podatke potrebne za Informacijski sustav u sportu prikupljaju i ažuriraju administrator sustava i vanjski korisnici sustava.

(4)Vanjski korisnici sustava iz stavka 3. ovoga članka su pravne osobe u sustavu sporta i tijela javne vlasti u Republici Hrvatskoj.

(5) Administrator sustava iz stavaka 3. ovoga članka je središnje tijelo nadležno za poslove sporta.

(6) Za identifikaciju i autentifikaciju korisnika koristi se nacionalni sustav za identifikaciju i autentifikaciju (NIAS).

(7) Izrazi koji se koriste u ovome Pravilniku, bez obzira na to koriste li se u muškom ili ženskome rodu, obuhvaćaju na jednak način muški i ženski rod.

### Članak 2.

(1) Informacijski sustav u sportu predstavlja središnji sustav koji ustrojava središnje tijelo državne uprave nadležno za poslove sporta i predstavlja skup međusobno povezanih elektroničkih registara, evidencija i drugih važnih podataka za sustav sporta Republike Hrvatske.

(2) Dijelovi podataka koji se vode kroz Informacijski sustav u sportu mogu biti javno objavljeni u obliku skupa (otvorenih) podataka ili kroz izvještajni sustav, a služe kao podloga za izradu strateških dokumenata iz područja sporta i zdravstveno usmjerenog tjelesnog vježbanja.

(3) Središnje tijelo državne uprave nadležno za poslove sporta osigurat će potrebnu i odgovarajuću računalno-komunikacijsku infrastrukturu i brinuti o njenom korištenju i funkcioniranju u skladu s odredbama propisa o državnoj informacijskoj infrastrukturi.

(4) Razmjena podataka s drugim sustavima provodi se sukladno propisima o državnoj informacijskoj infrastrukturi i ovome Pravilniku.

### Članak 3.

(1) Vanjski korisnici sustava evidentiraju i unose podatke u Informacijski sustav u sportu sukladno odredbama ovog Pravilnika.

(2) Ažuriranje i unos podataka u Informacijskom sustavu u sportu se provodi povezivanjem i integracijom postojećih registara i baza podataka u sustavu sporta te službenih registara, evidencija i baza podataka koje vode pravne osobe u sustavu sporta i tijela javne vlasti u Republici Hrvatskoj.

(3) Vanjski korisnici sustava koji raspolažu dijelom podataka, dužni su savjesno i odgovorno postupati s podatcima poštujući sve propise koji se odnose na zaštitu i objavu osobnih podataka.

(4) U Informacijskom sustavu u sportu vode se registri:

* Registar sportskih djelatnosti
* Registar profesionalnih sportskih klubova

(5) Evidencije Informacijskog sustava u sportu vode se:

* Evidencija sportaša
* Evidencija stručnog kadra
* Evidencija pravnih osoba u sportu
* Evidencija sportskih građevina
* Evidencija sportskih natjecanja i rezultata
* Evidencija sportskih nagrada i poticaja u sportu
* Evidencija financijskog praćenja sportskih programa
* Evidencija programa školovanja, osposobljavanja i usavršavanja stručnih kadrova u sportu.

## REGISTAR SPORTSKIH DJELATNOSTI

### Članak 4.

(1) Podatci propisani Pravilnikom o Registru sportskih djelatnosti (“Narodne novine, broj 112/2006) unose se kroz elektroničko sučelje u Informacijski sustav u sportu.

(2) Vanjski korisnici za unos podataka u Informacijski sustav u sportu- Registar sportskih djelatnosti su tijela nadležna za vođenje registra sukladno Pravilniku o Registru sportskih djelatnosti („Narodne novine“, broj 112/2006).

## REGISTAR PROFESIONALNIH SPORTSKIH KLUBOVA

### Članak 5.

(1) Podatci propisani Pravilnikom o Registru profesionalnih športskih klubova („Narodne novine“, broj 11/2007) unose se kroz elektroničko sučelje u Informacijski sustav u sportu.

(2) Podatke iz stavka 1. ovoga članka unosi središnje tijelo državne uprave nadležno za poslove sporta.

## EVIDENCIJA SPORTAŠA

### Članak 6.

(1) Evidencija sportaša sastoji se od evidencije svih aktivnih sportaša u Republici Hrvatskoj kao i povijesti aktivnog bavljenja pojedinim sportom za svakog sportaša od prvog unosa podataka. Evidencija sportaša sadrži osobne podatke o svakom pojedinom sportašu.

(2) Evidencija sportaša sadrži sljedeće podatke:

1. Ime i prezime
2. OIB
3. Ime i prezime jednog roditelja
4. Djevojačko prezime
5. Datum i mjesto rođenja
6. Država rođenja
7. Prebivalište
8. Pravna osoba (sportski klub, visokoškolska ustanova ili školska ustanova – školsko sportsko društvo) u sklopu koje se osoba bavi pojedinim sportom
9. Datum registracije
10. Datum prestanka registracije
11. Podatci o kategoriji
12. Sport (grana)
13. Fotografija sportaša

(3) Vanjski korisnici za unos podataka u evidenciju sportaša su Hrvatski olimpijski odbor, Hrvatski paraolimpijski odbor, Hrvatski sportski savez gluhih, Hrvatski akademski sportski savez, Hrvatski školski sportski savez i nacionalni sportski savezi.

## EVIDENCIJA STRUČNOG KADRA

### Članak 7.

(1) Evidencija stručnog kadra sastoji se od evidencije svih osoba koje obavljaju stručne poslove u sportu u Republici Hrvatskoj kao i povijest obavljanja stručnih poslova u sportu za pojedinu osobu od prvog unosa podataka. Evidencija stručnog kadra sadrži osobne podatke o svakoj pojedinoj osobi koja obavlja stručne poslove u sportu (trener, instruktor, učitelj i voditelj).

(2) Evidencija stručnog kadra sadrži sljedeće podatke:

1. Ime i prezime
2. OIB
3. Ime i prezime jednog roditelja
4. Djevojačko prezime
5. Datum i mjesto rođenja
6. Država rođenja
7. Prebivalište
8. Stručna/obrazovna kvalifikacija (sveučilišni ili stručni prvostupnik, stručni specijalist, magistar, program osposobljavanja/usavršavanja ili priznata inozemna stručna kvalifikacija)
9. Licencija
10. Pravna osoba za koju obavlja poslove
11. Datum registracije
12. Datum prestanka registracije
13. Sport (grana)

(3) Vanjski korisnici za unos podataka u evidenciju stručnog kadra su Hrvatski olimpijski odbor, Hrvatski paraolimpijski odbor, Hrvatski sportski savez gluhih, Hrvatski akademski sportski savez, Hrvatski školski sportski savez i nacionalni sportski savezi.

## EVIDENCIJA PRAVNIH OSOBA U SPORTU

### Članak 8.

(1) Evidencija pravnih osoba u sportu sastoji se od evidencije o svim pravnim osobama u sustavu sporta kao i povijest sudjelovanja pravne osobe u sportu od prvog unosa podataka.

(2) Evidencija pravnih osoba u sustavu sporta sadrži podatke o:

1. Sportskim klubovima - udrugama za natjecanje
2. Sportskim udrugama - ostalo
3. Sportskim klubovima - sportskim dioničkim društvima
4. Trgovačkim društvima registriranima za sportsku djelatnost - ostalo
5. Ustanovama registriranima za sportsku djelatnost.

(3) Evidencija pravnih osoba u sportu sadrži sljedeće podatke:

1. Broj i datum rješenja o upisu u Registar udruga Republike Hrvatske odnosno Sudski registar
2. Broj pod kojim su pravne osobe upisane u Registar pravnih osoba u sportu
3. Naziv pravne osobe
4. Skraćeni naziv pravne osobe
5. OIB
6. Adresa sjedišta pravne osobe (mjesto, ulica i broj)
7. Sport (grana)
8. Datum upisa
9. Datum ispisa
10. Napomena

(4) Vanjski korisnici za unos podataka u evidenciju pravnih osoba u sustav sporta su Hrvatski olimpijski odbor, Hrvatski paraolimpijski odbor, Hrvatski sportski savez gluhih, Hrvatski akademski sportski savez, Hrvatski školski sportski savez i nacionalni sportski savezi.

## EVIDENCIJA SPORTSKIH GRAĐEVINA

### Članak 9.

(1) Evidencija sportskih građevina sadrži podatke o svim sportskim građevinama u Republici Hrvatskoj, bez obzira na njihovo vlasništvo, uključujući i sportske dvorane i igrališta u odgojno-obrazovnim ustanovama.

(2) Evidencija sportskih građevina sadrži sljedeće podatke:

1. Naziv sportske građevine
2. Adresa, općina/grad, županija, mjesto s poštanskim brojem
3. Katastarska općina
4. Broj zemljišno knjižnog uloška
5. Katastarska čestica
6. Broj posjedovnog lista
7. OIB, ime, prezime, spol i datum/mjesto rođenja ili OIB, naziv i sjedište svih vlasnika sportske građevine
8. OIB, ime, prezime, spol i datum/mjesto rođenja ili OIB, naziv i sjedište upravitelja sportske građevine
9. OIB, ime, prezime, spol i datum/mjesto rođenja odgovorne osobe
10. Kontakti: Telefon, E-mail, Web stranica
11. Godina izgradnje
12. Godina zadnje obnove
13. Izvršeni zahvati pri obnovi
14. Potrebni zahvati
15. Planirani zahvati
16. Realizacija zahvata
17. Namjene
18. Površina u m2
19. Sportske funkcije i prostori (za pojedine sportove/grane)
20. Ostali sadržaji s površinama
21. Komunalije
22. Mogućnost pristupa i korištenja osobama s invaliditetom i osobama s posebnim potrebama
23. Broj parkirališnih mjesta
24. Iskoristivost sportske građevine (korisnici)
25. Financiranje sportske građevine
26. Napomena
27. Status
28. Planirani datum realizacije
29. Fotogalerija
30. Geokoordinata
31. Datum deaktivacije

(3) Vanjski korisnici za unos podataka u evidenciju sportskih građevina su uredi državne uprave u županijama i Grada Zagreba, nadležni za poslove prostornog uređenja.

## EVIDENCIJA SPORTSKIH NATJECANJA I REZULTATA

### Članak 10.

(1) Evidencija sportskih natjecanja i rezultata sastoji se od evidencije podataka o plasmanu sportaša na važnijim natjecanjima koja se prate u okviru ove evidencije.

(2) Evidencija sportskih natjecanja i rezultata sadrži podatke o sljedećim vrstama natjecanja:

* Olimpijske igre,
* Svjetska prvenstva,
* Europska prvenstva,
* Mediteranske igre,
* Kupovi,
* Turniri,
* Domaća natjecanja,
* Akademska natjecanja,
* Školska natjecanja.

(3) Evidencija sportskih natjecanja i rezultata sadrži sljedeće podatke:

1. Sportska organizacija koja prijavljuje rezultat
2. Naziv natjecanja
3. Datum početka natjecanja
4. Datum završetka natjecanja
5. Mjesto održavanja natjecanja
6. Država održavanja natjecanja
7. Sport
8. Grana
9. Disciplina (sa oznakom da li je olimpijska disciplina)
10. OIB, ime, prezime, spol i datum/mjesto rođenja sportaša
11. Način natjecanja (ekipno, pojedinačno, mješovito)
12. Tip ekipe (reprezentacija, udruga/klub…)
13. Naziv ekipe (ako je ekipno)
14. OIB, naziv i sjedište udruge/kluba (ako ekipa predstavlja udrugu/klub)
15. Dobna kategorija
16. Plasman
17. Plasman do
18. Rezultat
19. Rekord
20. Broj sportaša u disciplini
21. Broj kontinenata na natjecanju
22. Broj država na natjecanju
23. Broj mečeva na natjecanju
24. Broj pobjeda na natjecanju

(4) Vanjski korisnici za unos podataka u evidenciju sportskih natjecanja i rezultata su Hrvatski olimpijski odbor, Hrvatski paraolimpijski odbor, Hrvatski sportski savez gluhih, Hrvatski akademski sportski savez, Hrvatski školski sportski savez i nacionalni sportski savezi.

## EVIDENCIJA SPORTSKIH NAGRADA I POTICAJA U SPORTU

### Članak 11.

(1) Evidencija sportskih nagrada i poticaja u sportu sastoji se od evidencije podataka o dobitnicima nagrada i poticaja u sportu.

(2) Evidencija sportskih nagrada i poticaja u sportu sadrži sljedeće podevidencije:

1. Dobitnike Državne nagrade „Franjo Bučar“
2. Korisnike trajnih novčanih mjesečnih naknada
3. Dobitnike državnih nagrada za vrhunska sportska postignuća
4. Korisnike državnih poticaja putem javnih natječaja u sportu

(3) Podevidencija dobitnika Državne nagrade “Franjo Bučar” za fizičke osobe sadrži sljedeće podatke:

1. OIB, ime, prezime, spol i datum/mjesto rođenja fizičke osobe dobitnika
2. OIB, ime, prezime, spol i datum/mjesto rođenja ili naziv i sjedište podnositelja prijedloga
3. Vrsta nagrade (godišnja, za životno djelo)
4. Godina dobitka nagrade
5. Adresa prebivališta dobitnika
6. Naziv banke i IBAN žiro računa dobitnika
7. Visina nagrade – iznos
8. Pripadajuća dokumentacija (prijedlog, rješenja)

(4) Podevidencija dobitnika Državne nagrade “Franjo Bučar” za pravne osobe sadrži sljedeće podatke:

1. OIB, naziv i sjedište pravne osobe dobitnika
2. OIB, ime, prezime, spol i datum/mjesto rođenja ili naziv i sjedište podnositelja prijedloga
3. Godina dobitka nagrade
4. Naziv banke i IBAN žiro računa dobitnika
5. Visina nagrade - iznos
6. Pripadajuća dokumentacija (prijedlog, rješenja)

(5) Podevidencija korisnika trajnih novčanih mjesečnih naknada sadrži sljedeće podatke:

1. OIB, ime, prezime, spol i datum/mjesto rođenja fizičke osobe korisnika
2. Oznaka da li je osoba umirovljenik
3. Oznaka da li je osoba u sustavu REGOS-a
4. Oznaka da li je osoba obveznik PDV-a
5. Oznaka da li osoba ima dohodak o samostalnoj djelatnosti
6. Oznaka da li osoba ima dohodak od nesamostalnog rada (plaća)
7. Adresa prebivališta korisnika
8. Državljanstvo korisnika
9. Naziv banke i IBAN žiro računa dobitnika
10. Kontakt podatci korisnika
11. Podatci o rezultatu iz evidencije sportskih natjecanja i rezultata
12. Datum stjecanja prava
13. Datum gubitka prava
14. Iznos naknade - neto
15. Pripadajuću dokumentaciju (zahtjev, rješenja)

 (6) Podevidencija dobitnika državnih nagrada za vrhunska sportska postignuća sadrži sljedeće podatke:

1. OIB, ime, prezime, spol i datum/mjesto rođenja fizičke osobe dobitnika
2. OIB, ime, prezime, spol i datum/mjesto rođenja ili naziv i sjedište podnositelja prijedloga
3. Podatci o postignuću iz Evidencije sportskih natjecanja i rezultata
4. Adresa prebivališta dobitnika
5. Naziv banke i IBAN žiro računa dobitnika
6. Iznos nagrade
7. Pripadajuća dokumentacija (prijedlog, rješenja)

(7) Podevidencija korisnika državnih poticaja putem javnih natječaja u sportu sadrži sljedeće podatke:

1. OIB, naziv i sjedište pravne osobe korisnika
2. Naziv programa
3. Programsko područje
4. Naziv banke i IBAN žiro računa dobitnika
5. Iznos poticaja
6. Pripadajuća dokumentacija (prijedlog, rješenja)

(8) Administrator sustava za unos podataka u Evidenciju sportskih nagrada i poticaja u sportu je središnje tijelo državne uprave nadležno za poslove sporta.

## EVIDENCIJA FINANCIJSKOG PRAĆENJA SPORTSKIH PROGRAMA

### Članak 12.

(1) Evidencija financijskog praćenja sportskih programa sastoji se od evidencije podataka o programima javnih potreba i financijskim planovima javnih potreba u sportu na državnoj razini koje provode sportske organizacije čije je financiranje uređeno Zakonom o sportu.

(2) Evidencija financijskog praćenja sportskih programa sadrži sljedeće podatke:

1. Prijedlog programa zadovoljavanja javnih potreba u sportu (za određenu godinu) i financijskog plana programa javnih potreba u sportu sportske organizacije
2. Odobreni program zadovoljavanja javnih potreba u sportu (za određenu godinu) i financijskog plana javnih potreba u sportu sportske organizacije
3. Zahtjevi za financijskim sredstvima
4. Zahtjevi za prenamjenu sredstava financijskog plana javnih potreba
5. Izvješće o utrošenim sredstvima za javne potrebe

(3) Detaljan sadržaj i oblik podataka iz stavka 2. ovoga članka propisan je pravilnikom kojim se uređuje financiranje javnih potreba u sportu na državnoj razini.

(4) Podatke u evidenciju financijskog praćenja sportskih programa iz svojeg djelokruga unosi središnje tijelo državne uprave nadležno za poslove sporta kao i vanjski korisnici iz svojeg djelokruga i to: Hrvatski olimpijski odbor, Hrvatski paraolimpijski odbor, Hrvatski sportski savez gluhih, Hrvatski akademski sportski savez i Hrvatski školski sportski savez.

## EVIDENCIJA PROGRAMA ŠKOLOVANJA, OSPOSOBLJAVANJA I USAVRŠAVANJA STRUČNIH KADROVA U SPORTU

### Članak 13.

(1) Evidencija programa školovanja, osposobljavanja i usavršavanja stručnih kadrova u sportu sastoji se od evidencije podataka o svim formalnim programima za stjecanje kompetencija za rad u sportu u Republici Hrvatskoj.

(2) Evidencija programa školovanja, osposobljavanja i usavršavanja stručnih kadrova u sportu sadrži sljedeće podatke:

1. OIB, naziv i sjedište ustanove (adresa ustanove, kontakt: telefon/mail)
2. Naziv programa
3. Trajanje programa (satnica)
4. Klasa, urudžbeni broj rješenja
5. Datum izdavanja rješenja
6. Datum početka rada
7. Datum završetka rada

(3) Vanjski korisnik za unos podataka u evidenciju programa školovanja, osposobljavanja i usavršavanja stručnih kadrova u sportu je tijelo državne uprave nadležno za poslove obrazovanja.

## KORIŠTENJE PODATAKA

###  Članak 14.

(1) Središnje tijelo državne uprave nadležno za poslove sporta osigurat će registraciju Registara u Metaregistru, u svrhu osiguranja interoperabilnosti ovog sustava s drugim informacijskim sustavima tijela javnog sektora..

(2) Za potrebe ostalih tijela državne uprave, kao i vanjskih korisnika sustava mogu se uspostaviti odgovarajući online servisi za pristup podacima sadržanim u Informacijskom sustavu u sportu.

## PRIJELAZNE I ZAVRŠNE ODREDBE

### Članak 15.

Prvim unosom podataka za evidencije iz članka 6., 7. i 8. ovoga Pravilnika smatraju se podatci uneseni prvi puta nakon stupanja na snagu ovoga Pravilnika.

### Članak 16.

Danom stupanja na snagu ovoga Pravilnika prestaje važiti Pravilnik o sadržaju i metodologiji prikupljanja podataka za evidencije u području sporta (“Narodne novine”, broj: 33/91).

### Članak 17.

Ovaj Pravilnik stupa na snagu osmoga dana od dana objave u “Narodnim novinama”.

Klasa:
Urbroj:
Zagreb,

**ZAMJENIK DRŽAVNE TAJNICE**

**dr. sc. Krešimir Šamija**